DA Den Europæiske Unions Tidende CE 88/526

(2004/C 88 E/0539)

SKRIFTLIG FORESPØRGSEL E-0742/04

af José García-Margallo y Marfil (PPE-DE) til Kommissionen

(11. marts 2004)

Om: Vækstinitiativets regionale indvirkning

Formålet med »det europæiske vækstinitiativ«, der blev vedtaget af Det Europæiske Råd i december 2003, er at tilnærme den europæiske økonomi til Lissabon-strategiens mål, det vil sige at gøre Unionen til den mest konkurrencedygtige og dynamiske økonomi i verden inden 2010.

Hvordan kan de regionale regeringer bidrage til strukturelle reformer med henblik på at opnå en bedre konkurrencedygtighed, fremme den fulde beskæftigelse og finde løsninger på miljøudfordringerne? Er der taget højde for denne regionale dimension ved planlægningen af »vækstinitiativet«?

Har Kommissionen foretaget en vurdering af »vækstinitiativets« indvirkning på de enkelte regioner? Hvis det er tilfældet, hvordan ser situationen så ud for den selvstyrende region Valencia i Spanien?

Svar afgivet på Kommissionens vegne af Romano Prodi

(23. april 2004)

Formålet med det europæiske vækstinitiativ er at bidrage til realiseringen af målene i Lissabon-strategien, nemlig at fremme investeringer både i transeuropæiske transport- og energinetværk og i et videnbaseret samfund. Med henblik herpå har Kommissionen defineret en række projekter, programmer og teknologier i sin meddelelse »Et europæisk vækstinitiativ — investering i net og viden med henblik på vækst og beskæftigelse« (1).

Kommissionen har ikke foretaget en vurdering af, hvilke virkninger vækstinitiativet forventes at få for de enkelte regioner. Målet for projekterne og programmerne inden for de transeuropæiske transport- og energinet er at forbedre grænseoverskridende forbindelser og kapaciteter samt afhjælpe øjeblikkelige og potentielle flaskehalse og forbinde alle Europas regioner til disse net.

I de overordnede retningslinjer for den økonomiske politik, strategien for det indre marked og retningslinjer og henstillinger på beskæftigelsesområdet udpeges en række områder, hvor flere strukturreformer kan levere flere og bedre arbejdspladser, øget produktivitet og hermed højere vækst. De regionale myndigheder kan bl.a. bidrage ved at omlægge deres offentlige udgifter og investeringer til vækst- og beskæftigelsesfremmende projekter, ved at sikre en effektiv gennemførelse af deres investeringsprogrammer og ved at sørge for at opnå en højere løftestangsvirkning af den offentlige støtte i private investeringer.

I en række regioner finansieres investeringsprogrammer sammen med EU's strukturfonde. Den igangværende midtvejsevaluering giver mulighed for omlægning og kvalitetsforbedringer. Målretningen af foranstaltningerne forbedres gennem de fremtidige reformer af strukturfondene, herunder Den Europæiske Socialfond, der har til formål at fremme Lissabon- og Göteborg-målene ved at fokusere på konkurrencedygtighed, en bæredygtig udvikling og beskæftigelse, således som Kommissionen har foreslået det i sin meddelelse »Fremtiden skaber vi i fællesskab — politikudfordringer og budgetmidler i det udvidede EU 2007-2013« (2) og i den tredje samhørighedsrapport.

(1) KOM(2003) 690 endelig udg.

(2) KOM(2004) 101 endelig udg.